2012.gada 2.oktobrī Instrukcija Nr. 12

Rīgā (prot. Nr. 54 21.§)

**Dienesta vieglo automobiļu iegādes un nomas kārtība**

Izdota saskaņā ar

Likuma par budžetu un finanšu vadību

2.panta trešo daļu

1. Instrukcija nosaka kārtību, kādā ministrijas, citas centrālās valsts iestādes un to padotībā esošās iestādes (turpmāk – ministrija) nomā un iegādājas vieglos automobiļus ministrijas funkciju nodrošināšanai (turpmāk – automobilis).

2. Lai nodrošinātu racionālu valsts budžeta līdzekļu izlietojumu, ministrijas nomā un iegādājas automobiļus, kuru maksimālā nomas maksa mēnesī un maksimālā iegādes cena sadalījumā pa amatiem nepārsniedz:

|  |  |  |  |
| --- | --- | --- | --- |
| Nr.p.k. | Amats | Automobiļa maksimālā nomas maksa mēnesī bez pievienotās vērtības nodokļa (latos) | Automobiļa maksimālā iegādes cena bez pievienotās vērtības nodokļa (latos) |
| 2.1. | Ministrs, īpašu uzdevumu ministrs, Ministru prezidenta biedrs  | 505 | 16 500 |
| 2.2. | Valsts sekretārs, īpašu uzdevumu ministra sekretariāta vadītājs, parlamentārais sekretārs, Valsts kancelejas direktors, Pārresoru koordinācijas centra vadītājs, Sabiedrības integrācijas fonda vadītājs, Korupcijas novēršanas un apkarošanas biroja priekšnieks, Ministru kabineta locekļa konsultatīvās amatpersonas, Valsts kancelejas un ministrijas padotībā esošas iestādes vadītājs (ja strādājošo skaits iestādē ir lielāks par 100) | 475 | 14 500 |
| 2.3. | Pārējie amatpersonu un darbinieku amati | 380 | 12 500 |

3. Šīs instrukcijas 2.punktā minētā automobiļa maksimālā iegādes cena ietver maksimālos izdevumus par automobiļa iegādi kopā ar automobiļa papildu aprīkojumu.

4. Šīs instrukcijas 2.punktā minētā automobiļa maksimālā nomas maksa mēnesī ietver šādus izdevumus par automobiļa nomu:

4.1. visu veidu automobiļa apdrošināšana un apdrošināšanas gadījumu administrēšana;

4.2. par automobiļa ekspluatāciju, reģistrāciju un ikgadējo tehnisko apskati samaksātie nodokļi, nodevas un citi maksājumi;

4.3. tehniskās apkopes, normāla nolietojuma remontdarbu (visi nepiecie­šamie remontdarbi, kuru cēlonis ir automobiļa vai tā daļu nolietojums un (vai) defekti automobiļa pareizas ekspluatācijas laikā), rezerves daļu un normatīvajos aktos par ceļu satiksmi noteikto automobiļa riepu nodrošinājums;

4.4. automobiļa iznomātāja palīdzības uz ceļa un maiņas automobiļa nodrošinājums.

5. Šīs instrukcijas 2.1. un 2.2.apakšpunktā minēto amatu funkciju veikšanai ministrijas nomā un iegādājas automobiļus, kas nav augstāki par vidējo klasi, bet šīs instrukcijas 2.3.apakšpunktā minēto amatu funkciju veikšanai – automobiļus, kas nav augstāki par kompaktklasi.

6. Slēdzot automobiļa nomas līgumu vai iegādājoties automobili, ministrija ņem vērā attiecīgajā gadā maksimāli pieļaujamo ogļskābās gāzes (CO2) izmešu līmeni, kas nepārsniedz:

|  |  |
| --- | --- |
| Gads | Maksimāli pieļaujamo CO2 izmešu līmenis automobiļiem (grami CO2 izmešu uz kilometru) |
| 2012. | 140  |
| 2013. | 140  |
| 2014. | 135  |
| 2015. | 130  |
| 2016. | 125  |
| 2017. | 120  |
| 2018. | 110  |
| 2019. | 100  |
| 2020. | 95  |

7. Ministrija pirms iepirkuma procedūras par automobiļa nomu vai iegādi uzsākšanas ir atbildīga par ekonomiskā izvērtējuma un attiecīgu aprēķinu veikšanu, kas pamato ekonomiski izdevīgākā saimnieciskā lēmuma pieņemšanu par automobiļa nomu vai iegādi, kā arī par automobiļa nomas ilgumu un automobiļa iegādes regularitāti.

8. Šīs instrukcijas prasības neattiecas uz:

8.1. automobiļiem, ko nomā un iegādājas Likuma par budžetu un finanšu vadību 19.panta ceturtajā daļā, piektās daļas pirmajā teikumā un sestās daļas pirmajā teikumā minētās iestādes;

8.2. tādu automobiļu nomu un iegādi, kuru sēdvietu skaits pārsniedz piecas vietas (ieskaitot automobiļa vadītāja vietu);

8.3. automobiļiem, kuriem paredzēts piešķirt operatīvā transportlīdzekļa statusu vai kurus paredzēts pārbūvēt atbilstoši speciālām vajadzībām, vai kurus paredzēts izmantot normatīvajos aktos noteikto nozares specifisko funkciju veikšanai (tai skaitā normatīvajos aktos par aizsargājamo amatpersonu aizsar­dzību (apsardzi) noteikto funkciju veikšanai);

8.4. specializēto atašeju, sakaru virsnieku, ārvalstīs dienošo karavīru, ministriju un īpašu uzdevumu ministra sekretariāta pārstāvju funkciju veikšanai ārvalstīs nepieciešamajiem automobiļiem;

8.5. diplomātisko un konsulāro funkciju veikšanai nepieciešamajiem automobiļiem;

8.6. automobiļu nomas un iegādes līgumiem, ko ministrija ir noslēgusi līdz šīs instrukcijas spēkā stāšanās dienai.

9. Šīs instrukcijas 8.3. un 8.4.apakšpunktā minētos automobiļus ministrijas nomā un iegādājas attiecīgā ministra noteiktajā kārtībā.

10. Šīs instrukcijas 8.5.apakšpunktā minēto automobiļu nomas un iegādes kārtību nosaka ārlietu ministrs.

11. Instrukcijas izpildi finansē no valsts budžetā kārtējam gadam paredzētā finansējuma.

12. Atzīt par spēku zaudējušu Ministru kabineta 2008.gada 4.augusta instrukciju Nr.11 "Dienesta vieglo automobiļu iegādes un nomas kārtība" (Latvijas Vēstnesis, 2008, 127.nr.).

Ministru prezidents V.Dombrovskis

Finanšu ministra vietā –

zemkopības ministre L.Straujuma